Oʻzbekiston Respublikasi Hukumatining ayrim qarorlariga avtomototransport vositalariga davlat raqami belgilarini berish jarayonini takomillashtirishga doir oʻzgartirishlar kiritish toʻgʻrisida
(resolution, 2023-03-25)

Oʻzbekiston Respublikasi Prezidentining “Elektromobillar ishlab chiqarishni tashkil etishni davlat tomonidan qoʻllab-quvvatlash chora-tadbirlari toʻgʻrisida” 2022-yil 19-dekabrdagi PQ-443-son qarori ijrosini taʼminlash, shuningdek avtomototransport vositalariga davlat raqami belgilarini berish jarayonini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Elektromobillar ishlab chiqarishni tashkil etishni davlat tomonidan qoʻllab-quvvatlash chora-tadbirlari toʻgʻrisida” 2022-yil 19-dekabrdagi PQ-443-son qarori bilan gibrid avtomobillarini (8703 60, 8703 70 TIF TN kodli) alohida farqlovchi davlat raqami belgilari beriladigan elektromobillar roʻyxatiga kiritish belgilanganligi maʼlumot uchun qabul qilinsin. 2. Oʻzbekiston Respublikasi Hukumatining ayrim qarorlariga ilovaga muvofiq quyidagilarni nazarda tutuvchi oʻzgartirishlar kiritilsin: elektromobillarga beriladigan alohida farqlovchi davlat raqami belgilari gibrid avtomobillarga (8703 60, 8703 70 TIF TN kodli) ham berilishini joriy etish; yuridik shaxslarning avtomototransport vositalarini davlat roʻyxatidan oʻtkazish yuridik shaxslarni davlat roʻyxatidan oʻtkazish guvohnomasida koʻrsatilgan yuridik shaxs nomi, joylashgan joyi, STIR raqami boʻyicha amalga oshirilishini belgilash; YHXDX organlarida roʻyxatga olish harakatlarini amalga oshirish uchun asos boʻladigan hujjatlarning saqlanish muddatini besh yildan uch yilga qisqartirish. 3. Oʻzbekiston Respublikasi Ichki ishlar vazirligi: gibrid avtomobillar (8703 60, 8703 70 TIF TN kodli) uchun alohida farqlovchi roʻyxatdan oʻtkazish davlat raqami belgilari bilan taʼminlash choralarini koʻrsin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda mazkur qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Vazirlar Mahkamasining 2007-yil 27-iyundagi 131-son qarori (Oʻzbekiston Respublikasi QHT, 2007-y., 25-26-son, 264-modda) bilan tasdiqlangan Avtomototransport vositalariga va ularning tirkamalariga beriladigan roʻyxatdan oʻtkazish davlat raqami belgilaridagi “elektromobillariga” va “elektromobillarga” soʻzlari tegishlicha “elektromobillariga va gibrid avtomobillariga (8703 60, 8703 70 TIF TN kodli)” soʻzlari bilan almashtirilsin. 2. Vazirlar Mahkamasining 2017-yil 31-avgustdagi 683-son qarori (Oʻzbekiston Respublikasi QT, 2017-y., 8-son, 191-modda) bilan tasdiqlangan Avtomototransport vositalarini davlat roʻyxatidan oʻtkazish tartibi toʻgʻrisida nizomda: a) 15-bandda: birinchi xatboshidagi “(pochta manzili)” soʻzlari “, yuridik shaxs nomi, STIR raqami” soʻzlari bilan almashtirilsin; ikkinchi xatboshi chiqarib tashlansin; uchinchi xatboshi ikkinchi xatboshi deb hisoblansin; b) 64-band quyidagi tahrirda bayon etilsin: “64. YHXDX organlarida roʻyxatga olish harakatlarini amalga oshirish uchun asos boʻladigan hujjatlarning saqlanish muddati 3 yilni tashkil etadi (Avtomototransport vositalarini roʻyxatga olish, ROʻDRBlarni hamda avtomototransport vositasi roʻyxatdan oʻtkazilganligi toʻgʻrisidagi guvohnomalarni taqsimlash kitobidan tashqari). Avtomototransport vositalarini roʻyxatga olish, ROʻDRBlarni hamda avtomototransport vositasi roʻyxatdan oʻtkazilganligi toʻgʻrisidagi guvohnomalarni taqsimlash kitobining saqlanish muddati 75 yilni tashkil etadi”.